Čekovský, Kristián, poslanec NR SR (2020-12-02):
Ďakujem pekne. Vážený pán predsedajúci, dovoľte mi, prosím, ako určenému spravodajcovi výboru predniesť informáciu výboru pre kultúru a médiá o prerokovaní návrhu na voľbu členov Rady pre vysielanie a retransmisiu (tlač 339). Predsedníčka Rady pre vysielanie a retransmisiu listom z 28. septembra 2020 oznámila predsedovi Národnej rady, že podľa § 9 ods. 3 zákona č. 308/2000 o vysielaní a retransmisii a o zmene zákona č. 195/2000 o telekomunikáciách v znení neskorších predpisov skončí dňom 16. decembra 2020 funkčné obdobie pani Ingrid Fašiangovej a pani Gabriele Rothmayerovej a dňom 13. januára 2021 pánovi Petrovi Koleničovi. Člen Rady pre vysielanie a retransmisiu pán Peter Kubica oznámil listom predsedovi Národnej rady, že podľa § 9 ods. 1 písm. b) zákona č. 308/2000 o vysielaní a retransmisii a o zmene zákona č. 195/2000 o telekomunikáciách v znení neskorších predpisov sa vzdáva dňom 28. októbra 2020 členstva v Rade pre vysielanie a retransmisiu. Predseda Národnej rady sa listom z 20. októbra 2020 a listom z 30. októbra 2020 obrátil na predsedov všetkých poslaneckých klubov, profesijné a občianske združenia pôsobiace v oblasti kultúry, periodickej tlače a ostatných prostriedkov verejných informácií, aby v určenej lehote predložili výboru pre kultúru a médiá návrhy kandidátov na členov rady. Výbor dostal návrhy kandidátov na doplnenie rady, ktoré si nájdete v tlači 339. Výbor pre kultúru a médiá verejne vypočul všetkých 20 prihlásených kandidátov a posúdil predložené návrhy kandidátov na voľbu členov Rady pre vysielanie a retransmisiu a uznesením č. 81 z 30. novembra 2020 a uznesením č. 81 zo dňa 2. decembra 2020 konštatoval, že všetci kandidáti spĺňajú požadované podmienky a predložené návrhy sú v súlade s kritériami uvedenými podľa § 7 zákona č. 308/2000 o vysielaní a retransmisii a o zmene zákona č. 195/2000 o telekomunikáciách v znení neskorších predpisov. Výbor pre kultúru a médiá po zvážení týchto skutočností zároveň vyslovil súhlas s návrhom na voľbu členov Rady pre vysielanie a retransmisiu. Gestorský výbor odporúča Národnej rade, aby, po prvé, zvolila podľa § 6 ods. 1 a ods. 8, teda ešte raz, podľa § 6 ods. 1 a § 8 ods. 3 zákona č. 308/2000 o vysielaní a retransmisii a o zmene zákona č. 195/2000 o telekomunikáciách v znení neskorších predpisov štyroch členov rady. Po druhé, uskutočnila opakovanú voľbu v prípade, že nebude zvolený potrebný počet členov, teda štyria z navrhovaných kandidátov. Do opakovanej voľby postupujú tí kandidáti, ktorí neboli zvolení a získali najvyšší počet hlasov. Počet kandidátov v opakovanej voľbe je minimálne dvojnásobok počtu členov, ktorých treba zvoliť. Pri rovnosti počtu hlasov postupujú všetci kandidáti, ktorí majú rovnaký najvyšší počet hlasov. Určuje ma za spravodajcu výboru a poveruje ma, aby som uviedol návrh na voľbu členov Rady pre vysielanie a retransmisiu na schôdzi Národnej rady a informoval o stanovisku výboru pre kultúru a médiá. Zároveň poveruje ma predložiť predsedovi Národnej rady návrh na voľbu člena Rady pre vysielanie a retransmisiu so stanoviskom výboru pre kultúru a médiá. Prerokovaný materiál bol schválený uznesením gestorského výboru č. 81 zo dňa 30. novembra 2020 a uznesením č. 81 zo dňa 2. decembra 2020. Návrh na uznesenie Národnej rady, ako aj zoznam kandidátov je v prílohe materiálu. Pán predsedajúci, ďakujem, skončil som. Otvorte, prosím, rozpravu.